## Mazón reivindica “el gran potencial de la Comunitat Valenciana per a l’activitat econòmica” i subratlla la seua “capacitat de lideratge en sectors estratègics”

*** Assenyala que amb Edwards Lifesciences ens posicionem com “un pol capdavanter en tecnologia sanitària” i destaca la coordinació entre tots els agents per a “portar a bon port este projecte estratègic per a la nostra terra”
* Indica que el projecte generarà més de 1.200 llocs de treball i avança que la Generalitat, a través de Labora, està desenrotllant un “pla de capacitació professional per a facilitar l’ocupació en la nova planta de Moncada”
* Afirma que el Consell “està creant un entorn favorable i estable” als projectes empresarials i recalca que a l’agost la creació d’empreses va augmentar un 11,7 % a la Comunitat, “la millor dada dels últims 17 anys”
* Fa valdre mesures com els incentius fiscals, la simplificació administrativa, l’Oficina Valenciana d’Inversions o l’Estratègia de reindustrialització per a “reforçar la nostra producció industrial”**

**Moncada.**

El president de la Generalitat, Carlos Mazón, ha reivindicat “el gran potencial de la Comunitat Valenciana per al desenrotllament de l’activitat econòmica i l’atracció de la inversió”, i subratlla “la capacitat de lideratge en sectors estratègics com la tecnologia mèdica, la mobilitat, la logística, les energies verdes o l’aeronàutica”.

Així s’ha manifestat el cap del Consell en l’acte d’inici de les obres de la fàbrica de vàlvules cardíaques que l’empresa Edwards Lifesciences construïx a Moncada, que suposarà una inversió superior als 150 milions d’euros i més de 1.200 llocs de treball.

D’esta manera, el president ha avançat que la Generalitat, a través de Labora, junt amb les universitats, els centres de Formació Professional i la companyia “estem desenrotllant un pla de capacitació professional per a preparar els candidats amb la qualificació específica que requerix la producció de la nova planta”.

D’esta manera, ha assegurat que esta instal·lació d’Edwards convertirà el polígon industrial Moncada III, que va estar paralitzat durant vint anys, “en un autèntic pol d’inversió i desenrotllament lligat a la tecnologia sanitària d’alt valor”. Per a Mazón, l’elecció de la multinacional estatunidenca “ens situa en el mapa mundial de les millors empreses de biotecnologia”, al mateix temps que “promou el talent, la innovació i més ocupació”.

El president ha fet referència a la ubicació geoestratègica al Mediterrani, les infraestructures logístiques en expansió, el dinamisme econòmic, l’oferta en formació superior i investigació i la qualitat de vida de la Comunitat Valenciana, perquè “empreses líders en el seu camp ens trien per a continuar creixent”.

**Entorn favorable per a un desenrotllament equilibrat**

En esta línia, Mazón ha afirmat que el Consell està generant un entorn favorable i estable perquè les empreses “invertisquen en el nostre territori, creen ocupació i promoguen oportunitats de futur i un creixement equilibrat”. Així, ha valorat les últimes dades de creació d’empreses a la Comunitat Valenciana, que el mes d’agost “va augmentar un 11,7 %, la millor dada dels últims anys”. A més, ha destacat que “som la comunitat autònoma d’Espanya que més ocupació ha creat en l’últim any”.

Durant la seua intervenció, ha subratllat mesures com la simplificació administrativa o una fiscalitat atractiva que “afavorisquen la iniciativa empresarial i no la penalitzen”. Així, ha recordat que els projectes d’interés autonòmic tindran una bonificació específica del 50 % de l’impost corresponent als actes jurídics documentats o la creació de l’Oficina Valenciana d’Inversió (OVI) per a acompanyar els inversors i coordinar tots els agents implicats en esta matèria.

En este sentit, ha assegurat que esta aposta “pel canvi ja està donant fruits, amb projectes estratègics ja compromesos que mobilitzaran, en el seu conjunt, una inversió de 7.825 milions d’euros que crearan més de 10.000 llocs de treball”.

Així mateix, ha insistit en el suport a tots els sectors productius a través de l’Estratègia de reindustrialització de la Comunitat Valenciana 2024-2028 per a “millorar la competitivitat i modernització de pimes i autònoms i reforçar la producció industrial”. Una iniciativa que comptarà amb 2.000 milions d’euros de la Generalitat en els pròxims quatre anys “amb l’objectiu d’augmentar el pes de la indústria en el nostre producte interior brut al 20 %”.

El cap del Consell també ha reivindicat la necessitat de promoure la “coordinació entre tots els agents involucrats en la inversió” i ha posat com a exemple el projecte d’Edwards amb la implicació de la companyia, l’Ajuntament de Moncada i la Generalitat per a “superar amb responsabilitat i altura de mires les dificultats que van sorgir”, cosa que ha permés “portar-ho a bon port i materialitzar este projecte estratègic per a la Comunitat”.

Finalment, el president ha agraït a Edwards Lifesciences la inversió de més de 70.000 euros a través de la seua fundació per a accions destinades a afavorir la “cohesió social en els nostres municipis”.

**Planta amb tecnologia capdavantera**

La nova planta europea d’Edwards Lifesciences, que comptarà amb la certificació mediambiental LEED Gold, està situada a Moncada per a la fabricació de tecnologia quirúrgica i transcatèter de substitució de vàlvules cardíaques. Les noves instal·lacions serviran per a reforçar i incrementar la resiliència de la xarxa global de producció de la companyia per a servir millor a la població creixent de pacients europeus i per a enfortir la capacitat de la firma d’atendre cada vegada més persones amb cardiopaties en tot el món.  
   
El cap del Consell ha assistit a l’acte de col·locació de la primera pedra de la nova planta, a on ha estat acompanyat, entre altres, per Bernard Zovighian, CEO d’Edwards Lifesciences, i Joe Nuzzolese, vicepresident corporatiu de Subministrament Global i Qualitat de la multinacional.

La planta està composta per diverses àrees, inclosos edificis de producció, oficina tècnica, laboratoris, magatzems de matèria primera i producte acabat, sales netes i zones complementàries.

Com a part de la inversió d’Edwards a Moncada, la Fundació Edwards obrirà un procés de sol·licitud de fons per a organitzacions sense ànim de lucre en la zona, que donen suport a projectes relacionats amb la salut, l’educació o la mobilitat econòmica de persones amb baixos recursos.

Fecha: 11/10/2024